ગુજરાત વિધાનસભા ચૂંટણીના પડઘમ જોરશોરથી પ્રજાના કાને પડી રહ્યાં છે. લોકશાહી ચૂંટણીની આગવી અદા પ્રચારકાર્ય સાથે સંકળાયેલી જોવા મળતી હોય ત્યારે જનરંજની કહો કે મનરંજની… પ્રચારમાં દમખમ તો હોવો જ જોઇએ તેની દરેક રાજકીય પક્ષના મોવડીઓ ચીવટ રાખી રહ્યાં છે. ગુજરાત વિધાનસભા ચૂંટણી માટે શાસક ભાજપ અને વિપક્ષ કોંગ્રેસ ઉપરાંત આ વખતે આમ આદમી પાર્ટી અને મહારાષ્ટ્રમાં ગજું ધરાવતી શિવસેના મેદાને ચૂંટણી જંગમાં ઉતરવાના હાકલા પડકારા વાગી રહ્યાં છે. કટોકટની સ્થિતિમાં એકએક બેઠક પર જેટલું હોય એટલું તમામ બળ, પૈસો અને દમ દેખાડી આપવા માટે પક્ષ દ્વારા વિવિધ પ્રચાર વ્યૂહ તૈયાર કરવામાં આવ્યાં છે. જેમાં સૌથી વધુ દારોમદાર મુખ્ય નેતાઓની સભાઓ દ્વારા મોટી સંખ્યામાં જનતાને પોતાના ત્રાજવે નમાવવાનો વ્યૂહ પણ છે. જાણવા મળ્યાં પ્રમાણે શાસક પક્ષ તરીકે ગુજરાતની ચૂંટણીમાં છઠ્ઠીવાર સત્તાસંગ્રામ ખેલી રહેલા ભારતીય જનતા પક્ષ માટે સ્ટાર પ્રચારક એકમેવ એવા નમો-નરેન્દ્ર મોદી જ રહેશે તેવું આધારભૂત સૂત્રો દ્વારા જાણવા મળે છે.